રૈયારોડ પર ટ્યુશન ક્લાસીસના સંચાલક દ્વારા બોગસ માર્કશીટ અને બોગસ ડિગ્રી કૌભાંડ તેમજ રાજ્ય બહારની હોમિયોપેથી કોલેજની બોગસ માર્કશીટના કૌભાંડની તપાસ ચાલુ છે ત્યાં ખાનગી સંસ્થામાં નોકરી માટે ગ્રેજ્યુએટની બોગસ ડ્રિગ્રી વેચવાનું કૌભાંડ સામે આવ્યું છે. NGO ગ્રુપના ઓઠા હેઠળ રાજકોટના ચાર ભેજાબાજ 3૦ હજારથી ૫૦ હજારમાં બોગસ ડિગ્રી આપતા હોવાની માહિતીના આધારે પોલીસે ત્રણને પૂછપરછના હેતુસર સકંજામાં લઇ લીધા છે. પ્રાથમિક તપાસમાં આ ટોળકીએ પાંચ વ્યક્તિને બોગસ ડિગ્રી આપ્યાનું કબૂલી લેતા એકાદ દિવસમાં જ આ મામલે ગુનો નોંધાય તેવા સંકેત મળી રહ્યા છે. શિક્ષણનગરી તરીકે ઓળખાતા રાજકોટમાં ટૂંકાગાળામાં બોગસ ડિગ્રી, માર્કશીટનું ત્રીજું કૌભાંડ બહાર આવતા શિક્ષણજગતમાં ખળભળાટ મચી ગયો છે.